
Expulzarea infractorilor este in interesul comunitatii de romani cinstiti din Italia. O politica ferma impotriva criminalitatii este cel mai bun antidot impotriva xenofobiei, spune Pera, care admite ca Italia este considerata paradisul criminalilor din cauza ca are un sistem judiciar permisiv. 

Marcello Pera este ex-presedinte al Senatului si senator al partidului Forza Italia (partidul fostului premier Silvio Berlusconi). Intelectual foarte cunoscut in Italia, a publicat impreuna cu Papa Benedict al XV-lea, pe vremea cind acesta era cardinalul Ratzinger, cartea privind viitorul Europei “Senza radici” (“Fara radacini”). 

Dupa decretul-lege in legatura cu expulzarile si atacurile unor grupuri organizate impotriva romanilor, exista o ingrijorare crescinda in tara noastra in legatura cu ceea ce se intimpla in Italia. 

Inteleg ingrijorarea compatriotilor dumneavoastra. Insa prietenii nostri romani trebuie sa inteleaga ca italienii sint departe de a fi un popor rasist si xenofob si ca nu exista prejudecati impotriva romanilor. De altfel, este elocvent in acest sens faptul ca mii de italieni si-au deschis usile locuintelor lucratorilor romani. Toate fortele politice prezente in Parlament sint unite si au condamnat in mod dur episoadele de intoleranta impotriva romanilor care au avut loc.

Care sa fie atunci explicatia retoricii ostile fata de romanii din Italia? 

Din nefericire, situatia criminalitatii in Italia a atins cote dramatice. Foarte multe infractiuni, conform statisticilor, au ca autori imigranti romani, cei mai multi dintre acestia apartinind etniei rome. Italienii sint pur si simplu dezorientati, nu mai stiu ce sa creada in legatura cu romanii. Exista, intr-adevar, o crescinda intoleranta fata de imigrantii care comit infractiuni. In aceasta situatie, din pacate, poate intra si cazul unui criminal izolat care decide sa-si faca dreptate singur. Este vorba de gesturi foarte grave care trebuie condamnate, stigmatizate de toata lumea.

Ce credeti despre decretul-lege aprobat de guvernul Prodi?

Este o masura tardiva care trebuie sa fie imbunatatita. In momentul de fata, italienilor le este frica, sint pur si simplu inspaimintati. Imigrantii infractori trebuie izolati si, in functie de fiecare caz in parte, expulzati si arestati. A actiona cu fermitate este in interesul tuturor: al italienilor, care nu pot trai cu teama constanta de a fi agresati sau jefuiti pe strada, cit si in interesul comunitatii romane din Italia. Represiunea infractionalitatii si legile dure impotriva acesteia nu fac decit sa sprijine convietuirea sociala. Consider ca o politica ferma impotriva criminalitatii reprezinta principalul antidot impotriva xenofobiei. Daca insa se va continua politica tolerantei, a permisivitatii, a cedarii neconditionate in fata criminalitatii, permitindu-se continua proliferare a baracilor tuturor persoanelor cu dificultati, situatia devine imposibil de controlat. Iar, in final, va avea ca efect consolidarea si mai mult a tendintei de a asocia imigrantii cu infractorii, cu criminalii. Vor creste in mod necontrolat neincrederea si teama fata de imigranti. Dupa cum va creste si criminalitatea, insotita de gesturile necontrolate si de dispret din partea extremistilor violenti italieni. Romanii care traiesc si lucreaza in mod onest in Italia trebuie sa fie linistiti si sa nu le fie rusine cu identitatea lor etnica. Nu trebuie sa fie confundati cu criminalii si cu infractorii. In acest sens, consider ca indepartarea din Italia a romanilor care sint certati cu legea este in interesul insusi al compatriotilor lor onesti. 

Care credeti ca ar fi baza pentru o autentica integrare a romanilor in Italia? 

Itinerarul catre o autentica integrare nu poate fi toleranta, calitate pe care o consider virtutea cea mai slaba si pasiva, asemanatoare indiferentei si resemnarii. Daca se doreste stabilirea unui raport de egalitate, este nevoie de respect. Este necesar ca toti imigrantii care locuiesc in Italia sa respecte tara noastra, legile sale, istoria si cultura sa si, la rindul lor, sa fie respectati. 

Care credeti ca au fost factorii care au determinat aceasta perceptie a Romaniei ca o “tara exportatoare de criminali”?

Decenii intregi de regim brutal comunist au avut un impact devastator asupra societatii romanesti si a sistemului economic. Comunismul a adus tara dumneavoastra intr-o stare de inapoiere fata de restul Europei de Vest, de saracie si a generat o atitudine de resemnare. Majoritatea romanilor fac eforturi in propria patrie sau in alte tari pentru a realiza cumva rascumpararea, mintuirea lor din punct de vedere social. Altii, din disperare, decid sa ia calea criminalitatii. Din fericire, Romania inregistreaza si un nivel de crestere economica si acest aspect este generator de sperante. Oricum, dificultatile economice nu pot insa constitui o justificare pentru acte criminale.

Nu credeti cumva ca exista si multe aspecte ale societatii si legislatiei italiene care incurajeaza ilegalitatea mai mult decit in alte tari europene? 

Intr-adevar, in Italia exista un sistem judiciar foarte permisiv. Trebuie sa admit cu tristete ca in tara mea nu exista siguranta aplicarii sanctiunii si nici macar o cultura a sanctiunii pentru delicte. Este mult de spus in acest sens, insa combinatia nociva de toleranta catolica si de justificari ale partidelor de stinga are drept consecinta faptul ca o persoana care comite acte reprobabile este intotdeauna inteleasa, i se gaseste usor o justificare si pina la urma este iertata. Aceasta stare de lucruri trebuie sa se schimbe: Italia nu-si poate permite sa fie considerata paradisul criminalilor. 

Credeti ca autoritatile romane au facut indeajuns pentru a gestiona fluxurile imigrationale?

Autoritatile romane in mod evident s-au implicat prea putin pentru a impiedica migrarea criminalior din Romania catre Italia. A lipsit coordonarea cu politia altor state si din punctul de vedere al difuzarii informatiilor. Cred ca a sosit momentul ca Guvernul Romaniei sa-si asume responsabilitatile care-i revin si sa se implice cu adevarat in integrarea cetatenilor romi. Este in interesul Romaniei, altfel va avea o imagine negativa teribila in Europa, imagine care nu este justa. Se impun mai putina demagogie si mai multa atentie la necesitatile reale ale cetatenilor.

Cum judecati luarea de pozitie a premierului roman?

Consider ca a facut bine condamnind xenofobia, de oriunde ar veni aceasta: fie ca este vorba de xenofobie impotriva romanilor in Italia sau a italienilor in Romania. Gasesc insa total inoportuna contestarea de catre premierul roman a decretului-lege in legatura cu expulzarile. In primul rind, este vorba de o masura blinda; in al doilea rind, este un act legislativ legitim al unui stat suveran. In al treilea rind, decretul-lege nu reprezinta un act impotriva unui singur popor, cel roman in speta, ci in general impotriva criminalilor. Iar, in al patrulea rind, consider inoportuna interventia premierului roman intrucit este in interesul romanilor care lucreaza cinstit in Italia sa-i indeparteze pe infractori. 

Cum vedeti in viitor evolutia situatiei fluxurilor imigrationale? 

Cred ca multor romani le este acum clar ca este mai convenabil pentru ei sa ramina in Romania pentru a participa la relansarea economica a tarii lor, provocare ce ofera mai multa satisfactie si mai multe ocazii de a fi respectati decit sa imigreze in Peninsula. In orice caz, Italia este dispusa sa accepte doar persoanele muncitoare si oneste. Caci avem si noi problemele noastre, nu sintem paradisul pe pamint.   

Cum vedeti viitorul raporturilor dintre Romania si Italia, puse la grea incercare in zilele acestea?

Prietenia dintre cele doua popoare are radacini istorice. Limba este foarte asemanatoare. Romania a fost secole de-a rindul stilpul crestinatatii in Peninsula Balcanica. Voi, romanii, ati dat lumii un Ionescu, un Tristan Tzara sau un Mircea Eliade, o scoala cinematografica si teatrala de invidiat, o importanta traditie artistica si arhitectonica. Romanii care traiesc in tara noastra ar trebui sa se mindreasca si sa poata fie mindri ca reprezinta Romania in strainatate. 

In trecut, guvernul Berlusconi a fost acela care a sustinut cel mai fervent cauza intrarii Romaniei in UE. Daca vom avea curajul de a spune lucrurilor pe nume si daca guvernele celor doua tari se vor sprijini reciproc, se vor putea rezolva problemele existente si, de asemenea, va putea fi relansata colaborarea romano-italiana. Autoritatile si opinia publica romaneasca trebuie sa inteleaga insa ca in Italia situatia a devenit dramatica. Autoritatile competente romane trebuie sa ne acorde tot sprijinul pentru a combate aceasta masiva infractionalitate care s-a instaurat in tara noastra.

